b'\n_START_ARTICLE_\nGeorge Orwell\n_START_SECTION_\n\xc5\xbdivljenje\n_START_PARAGRAPH_\nEric Arthur Blair se je rodil angle\xc5\xa1kemu uradniku v Indiji. Mati ga je pri enem letu starosti pripeljala v Anglijo, o\xc4\x8deta pa je zopet videl \xc5\xa1ele pri starosti 4 let. Imel je dve sestri. Svojo dru\xc5\xbeino je kasneje humoristi\xc4\x8dno opisal kot pripadnico\xc2\xa0\xc2\xbbspodnje-zgornjega-srednjega\xc2\xab\xc2\xa0razreda. Med drugim je \xc5\xa1tudiral tudi na kolid\xc5\xbeu Eton in bil kraljevi \xc5\xa1tipendist._NEWLINE_Po \xc5\xa1olanju se je zaposlil kot policist v Burmi, vendar je slu\xc5\xbebo pustil in se vrnil v Anglijo, ker je zasovra\xc5\xbeil imperializem. Svoj psevdonim je leta 1933 izbral po imenu tedanjega britanskega kralja, Jurija V. (sv. Jurij je tudi za\xc5\xa1\xc4\x8ditnik Anglije) in po reki Orwell v grofiji Suffolk, ki je bila ena pisateljevih najljub\xc5\xa1ih krajev v domovini. V tem \xc4\x8dasu je \xc5\xbeivel revno, v\xc4\x8dasih celo brez domovanja. Pre\xc5\xbeivljal se je s prilo\xc5\xbenostnimi deli in kot u\xc4\x8ditelj. Udele\xc5\xbeil se je \xc5\xa1panske dr\xc5\xbeavljanske vojne. Med drugo svetovno vojno je delal za BBC in se ob tem zavedal, da sodeluje pri ustvarjanju propagande, zato je dobro pla\xc4\x8dano delo opustil. Leta 1944 je dokon\xc4\x8dal svojo znano alegori\xc4\x8dno novelo \xc5\xbdivalska farma (Animal Farm). Od dohodkov, ki mu jih je prineslo uspe\xc5\xa1no delo, je prvi\xc4\x8d v odrasli dobi udobno \xc5\xbeivel. Leta 1949 je iz\xc5\xa1la \xc5\xa1e distopi\xc4\x8dna novela 1984 (Nineteen Eighty-Four)._NEWLINE_Umrl je pri 46 letih za tuberkulozo, ki si jo je verjetno nakopal v letih rev\xc5\xa1\xc4\x8dine. Velik del zadnjih treh let \xc5\xbeivljenja je pre\xc5\xbeivel v bolni\xc5\xa1nicah.\n_START_SECTION_\nDelo\n_START_PARAGRAPH_\nOrwell je bil v svojem \xc4\x8dasu najbolj znan po novinarskem delu. Napisal je tudi \xc5\xa1tevilne eseje._NEWLINE_Dandanes Orwella najbolj poznamo kot romanopisca, posebej po \xc5\xbdivalski farmi in 1984. Prvi roman imamo za alegori\xc4\x8dni prikaz skvaritve socialisti\xc4\x8dnih idej za \xc4\x8dasa vladavine stalinizma v Rusiji. \xc5\xbdivali na kmetiji pre\xc5\xbeenejo kmeta s posestva in kmetijo upravljajo sami. Sprva so vsi enakopravni, nato pa pra\xc5\xa1i\xc4\x8di prevzamejo oblast, eden od njih pa postane veliki vodja. Enakopravnost vse bolj izgineva, na koncu pa je tudi uradno ve\xc4\x8d ni. Orwell je sicer zanikal, da bi se roman nana\xc5\xa1al na stalinizem, vendar vemo, da se je iz \xc5\xa1panske dr\xc5\xbeavljanske vojne vrnil kot protistalinist in protikomunist. Kljub temu je do konca \xc5\xbeivljenja ostal levi\xc4\x8dar in samega sebe imenoval\xc2\xa0\xc2\xbbdemokrati\xc4\x8dni socialist\xc2\xab._NEWLINE_Roman 1984 naj bi bilo Orwellovo prero\xc5\xa1ko videnje rezultatov totalitarizma. Pisatelj Anthony Burgess je v knjigi 1985 sku\xc5\xa1al dokazati, da je Orwell \xc5\xbeelel predvsem posplo\xc5\xa1iti tendence vodenja obkoljenega Otoka in jih nato podalj\xc5\xa1ati v neskon\xc4\x8dno nikoli prav kon\xc4\x8dano vojno. Burgess je namre\xc4\x8d vse pojave funkcionalnega jezika in nadzora opa\xc5\xbeal tudi v Zdru\xc5\xbeenem kraljestvu.'